
ఆంధ్రజ్యోతి, బెంగళూరు:కర్ణాటక మండ్యజిల్లా పాండవపుర తాలూకా డింకా గ్రామంలో నిచ్చెన హనుమంతరాయుడికి మొక్కు తీర్చుకునేందుకై బాలుడిని నగ్నం గా ఊరేగించి సంబరం జరిపిన ఉదంతం ఇది. శనివారం రాత్రి జరిగిన ఈ సంఘటన ఆలస్యంగా వెలుగు లోకొచ్చింది. డింకా గ్రామంలో ఏటా నిచ్చెన హనుమంతరాయస్వామి పేరిటి పండుగ జరిపే సంప్రదాయం ఉంది. అందులో భాగంగా ఆలయంలో ప్రత్యేక పూజలు జరిపి బాలుడిని తీసుకువచ్చి స్నానం చేయించి తర్వాత నగ్నంగా   ఎనిమిది అడుగుల ఎత్తుకలిగిన నిచ్చెనకు కట్టివేస్తారు. పూలమాలలు వేసి బాలుడిని ఆలయం నుంచి గ్రామమంతటా ఊరేగిస్తారు. అలాగే ఈ సంవత్సరం కూడా గ్రామానికి చెందిన బి.కె. రుద్రశేఖర్ దంపతులకు చెందిన 8ఏళ్ళ బాలుడిని అలంకరించి కేరింతలు కొడుతూ ఊరేగించారు. డప్పులకు అనుగుణంగా నృత్యాలు చేశారు. బాలుడిని హనుమంతరాయ   రూపంగా భావించి కొలిచారు. మహిళలు  బాలుడికి పూజలు జరిపి మొక్కులు తీర్చాలని వేడుకోవడం ప్రత్యేకం. ఆ సమయంలో బాలుడు ఏమి చెబితే అది జరుగుతుందనే నమ్మకం కూడా ఉంది. బాలుడి మూత్రాన్ని సేకరించి జనంపై చల్లుతారు. ఏటా పండుగకు ముందుగానే బాలుడిని ఎంపిక చేసి కార్యక్రమాలు నిర్వహిస్తారు. గ్రామస్తులు కులమతాలకు అతీతంగా పాల్గోనడం విశేషం.

aandhrajyoti, bengaluru:karnaataka mandyajilla pandavapura taluka dinka graamamlo nicchena hanumantaraayudiki mokku teerchukunendukai baaludini nagnam gaa ooreginchi sambaram jaripina udantam idhi. sanivaaram raatri jarigina ee sanghatana aalasyamgaa velugu lokochindi. dinka graamamlo eta nicchena hanumantaraayaswamy paeriti panduga jaripe sampradaayam undi. andulo bhagamga aalayamlo pratyeka poojalu jaripi baaludini teesukuvacchi snaanam cheyinchi tarvaata nagnamgaa   enimidi adugula ettukaligina nicchenaku kattivestaaru. poolamaalalu vesi baaludini aalayam nunchi graamamantataa ooregistaaru. alaage ee samvatsaram kuudaa graamaaniki chendina bi.ke. rudrasekhar dampatulaku chendina 8ella baaludini alankarinchi kerintalu kodutuu ooreginchaaru. dappulaku anugunamgaa nrutyaalu chesaru. baaludini hanumantaraya   roopamgaa bhavinchi kolichaaru. mahilalu  baludiki poojalu jaripi mokkulu teerchaalani vedukovadam pratyekam. aa samayamlo baludu emi chebithe adhi jarugutundane nammakam kuudaa undi. baludi moothraanni sekarinchi janampai challutaaru. eta pandugaku mundugaane baaludini empika chesi kaaryakramaalu nirvahistaaru. graamastulu kulamataalaku ateetamgaa palgonadam visesham.